Title: Farkasverem
Description: A "Farkasverem" kifejezés a magyar nyelvben - ha emberrel kapcsolatban használják - az álnokul, kifejezetten gonosz szándékkal előkészített csapdát jelenti. A kommunizmus pedig egy ilyen farkasverem lett Közép- és Kelet-Európa népei számára. Befedték, alaposan eltakarták, álcázták, hogy ne látszódjanak a bele állított hegyes nyársak, illetve az az iszonyú mélység, amelyből egy-egy sötét pillanatban úgy tűnt, hogy nincs szabadulás. Amikor 2014-ben létrejött a Nemzeti Emlékezet Bizottsága, a törvényalkotó többek között azzal bízta meg, hogy végezze el "a kommunista diktatúra hatalmi működésének, a hatalmat birtokló személyek és szervezetek szerepének feltárását". Ennek a feladatnak nemcsak az egyes iratok levéltárakbajuttatásával, az egykori hatalombirtokosok felkutatásával, konferenciák szervezésével és könyvek kiadásával kíván eleget tenni a Bizottság. Ezért 2016-ban a Bizottság támogatásával, Belénessy Csaba szerkesztésében elindult a "Farkasverem", a Karc FM történelemórája. A műsor történész társszerkesztője Máthé Áron, a Nemzeti Emlékezet Bizottságának elnökhelyettese. A "Farkasverem" rádióműsor csaknem 160 adáson van túl. Hétről hétre olyan témákat mutatnak be, amelyek a XX. század történetének kevéssé ismert, sötét arcáról szólnak. A kötet ezekből a történetekből közöl válogatást: összesen 21, 2016 és 2019 között elhangzott beszélgetés leiratának szerkesztett változatát, képekkel illusztrálva.
Subjects: Communism, Dictatorship, History, Dictatorship of the proletariat, Civilization
Places: Hungary
Time periods: 20th century, 1945-